題雪獵圖
作者：王平子
朝代：宋

paragraphs: 烽火一息三千年，漢家將軍畫凌煙。
胡兒不識征戰事，龍沙萬里今桑田。
麗譙聲裏梅花角，雲暗雪深風色惡。
長嘶一騎驄蟬聯，狼帽氈裘寒矍鑠。
韝鷹走犬登平岡，狂狐剔眼魂飛揚。
貫鵰落雁真戲劇，高鳥略盡良弓藏。
鳳鳴居士雙眼碧，少年讀書勇無敵。
但知橫行翰墨場，豈料一禽終不獲。
向來百非今已無，筆端有口聊自娛。
故將胸中磊落事，寫作人間雪獵圖。